CELEX: 32021D0856
Language: sk
Date: 2021-05-26 00:00:00
Title: Vykonávacie rozhodnutie Komisie (EÚ) 2021/856 z 25. mája 2021, ktorým sa určuje dátum, ku ktorému Európska prokuratúra prevezme plnenie úloh spojených s vyšetrovaním a trestným stíhaním

28.5.2021   
               
               
                  SK
               
               
                  Úradný vestník Európskej únie
               
               
                  L 188/100
               
            
         VYKONÁVACIE ROZHODNUTIE KOMISIE (EÚ) 2021/856
         z 25. mája 2021,
         ktorým sa určuje dátum, ku ktorému Európska prokuratúra prevezme plnenie úloh spojených s vyšetrovaním a trestným stíhaním
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (1), a najmä na jeho článok 120 ods. 2 druhý pododsek,
         keďže:
         
                     (1)
                  
                  
                     Európska prokuratúra má v súlade s článkom 120 ods. 2 druhým pododsekom nariadenia (EÚ) 2017/1939 prevziať plnenie úloh spojených s vyšetrovaním a trestným stíhaním vyplývajúcich pre ňu z uvedeného nariadenia v deň stanovený rozhodnutím Komisie na návrh hlavného európskeho prokurátora po zriadení Európskej prokuratúry.
                  
               
                     (2)
                  
                  
                     Hlavný európsky prokurátor navrhol 7. apríla 2021 Komisii, aby Európska prokuratúra prevzala plnenie úloh spojených s vyšetrovaním a trestným stíhaním 1. júna 2021.
                  
               
                     (3)
                  
                  
                     Európska prokuratúra je nedeliteľný orgán Únie, ktorý koná ako jediný úrad s decentralizovanou štruktúrou. Ústredie pozostáva z kolégia, stálych komôr, hlavného európskeho prokurátora, zástupcov hlavného európskeho prokurátora, európskych prokurátorov a administratívneho riaditeľa. Hlavný európsky prokurátor bol vymenovaný rozhodnutím prijatým 23. októbra 2019 (2), európski prokurátori rozhodnutím prijatým 27. júla 2020 (3), zástupcovia hlavného európskeho prokurátora rozhodnutím prijatým 11. novembra 2020 (4) a administratívny riaditeľ Európskej prokuratúry rozhodnutím prijatým 20. januára 2021 (5). Kolégium bolo zriadené 28. septembra 2020. Kolégium schválilo 12. októbra 2020 v súlade s článkom 21 ods. 2 nariadenia (EÚ) 2017/1939 vnútorný rokovací poriadok Európskej prokuratúry. Kolégium prijalo 25. novembra 2020 podľa článku 10 ods. 1 prvého pododseku nariadenia (EÚ) 2017/1939 pravidlá týkajúce sa stálych komôr. Európska prokuratúra má svojich zamestnancov v zmysle článku 2 ods. 4 nariadenia (EÚ) 2017/1939.
                  
               
                     (4)
                  
                  
                     Decentralizovanú úroveň Európskej prokuratúry tvoria európski delegovaní prokurátori nachádzajúci sa v členských štátoch, ktoré sa zúčastňujú na posilnenej spolupráci na účely zriadenia Európskej prokuratúry (ďalej len „členské štáty“). Kolégium prijalo 29. septembra 2020 podľa článku 114 písm. c) nariadenia (EÚ) 2017/1939 pravidlá o podmienkach zamestnávania európskych delegovaných prokurátorov. Do 1. júna 2021 by sa mali vymenovať aspoň dvaja európski delegovaní prokurátori pre každý členský štát. V deň prijatia tohto rozhodnutia Európska prokuratúra už vymenovala aspoň dvoch európskych delegovaných prokurátorov pre každý členský štát s výnimkou Fínska a Slovinska (6). Primeraná lehota na to, aby členské štáty nominovali svojich kandidátov na funkciu európskeho delegovaného prokurátora, už uplynula. Táto situácia by nemala brániť účinnému začatiu činnosti Európskej prokuratúry, pričom by sa mala zohľadniť možnosť európskych prokurátorov dotknutých členských štátov viesť vyšetrovanie v týchto členských štátoch osobne so všetkými právomocami, zodpovednosťami a povinnosťami európskeho delegovaného prokurátora v súlade s článkom 28 ods. 4 nariadenia (EÚ) 2017/1939.
                  
               
                     (5)
                  
                  
                     Európskej prokuratúre bol pridelený samostatný rozpočet v súlade s viacročným finančným rámcom na roky 2021 až 2027 (7), ktorým sa zaručuje jej úplná autonómia a nezávislosť.
                  
               
                     (6)
                  
                  
                     V súlade s článkom 44 ods. 1 nariadenia (EÚ) 2017/1939 sa zriaďuje systém správy prípadov Európskej prokuratúry a funguje na centrálnej a decentralizovanej úrovni. V prílohe k uvedenému nariadeniu, ktorá doň bola doplnená delegovaným nariadením Komisie (EÚ) 2020/2153 (8), sú uvedené kategórie operatívnych osobných údajov a kategórie dotknutých osôb, ktorých operatívne osobné údaje môže Európska prokuratúra spracúvať v rámci zoznamu spisov.
                  
               
                     (7)
                  
                  
                     Kolégium prijalo 21. októbra 2020 v súlade s článkom 78 ods. 5 nariadenia (EÚ) 2017/1939 vykonávacie predpisy týkajúce sa zodpovednej osoby v rámci Európskej prokuratúry. Kolégium prijalo 28. októbra 2020 pravidlá týkajúce sa spracúvania osobných údajov Európskou prokuratúrou. V súlade s článkom 25 nariadenia Európskeho parlamentu a Rady (EÚ) 2018/1725 (9) prijalo kolégium 21. októbra 2020 interné predpisy týkajúce sa obmedzení určitých práv dotknutých osôb v súvislosti so spracúvaním administratívnych osobných údajov v rámci činností vykonávaných Európskou prokuratúrou.
                  
               
                     (8)
                  
                  
                     Kolégium prijalo 13. januára 2021 v súlade s článkom 95 nariadenia (EÚ) 2017/1939 rozpočtové pravidlá Európskej prokuratúry.
                  
               
                     (9)
                  
                  
                     Európska prokuratúra a Luxemburské veľkovojvodstvo uzavreli 27. novembra 2020 v súlade s článkom 106 ods. 2 nariadenia (EÚ) 2017/1939 dohodu o sídle Európskej prokuratúry. Európskej prokuratúre boli sprístupnené priestory ústredia v Luxemburgu.
                  
               
                     (10)
                  
                  
                     Kolégium schválilo 30. septembra 2020 v súlade s článkom 107 ods. 2 nariadenia (EÚ) 2017/1939 vnútorný jazykový režim Európskej prokuratúry.
                  
               
                     (11)
                  
                  
                     Kolégium prijalo 21. októbra 2020 v súlade s článkom 109 ods. 2 nariadenia (EÚ) 2017/1939 pravidlá prístupu verejnosti k dokumentom Európskej prokuratúry.
                  
               
                     (12)
                  
                  
                     Všetky členské štáty oznámili Komisii prijatie opatrení na transpozíciu smernice Európskeho parlamentu a Rady (EÚ) 2017/1371 (10) do vnútroštátneho práva a vo všeobecnosti zaviedli iné vhodné opatrenia na zabezpečenie toho, aby Európska prokuratúra mohla začať svoju operatívnu činnosť.
                  
               
                     (13)
                  
                  
                     Keďže sú teda podmienky stanovené v článku 120 ods. 2 druhom pododseku nariadenia (EÚ) 2017/1939 splnené, Európska prokuratúra je zriadená a pripravená prevziať plnenie úlohy spojených s vyšetrovaním a trestným stíhaním. Je preto potrebné určiť dátum, ku ktorému má Európska prokuratúra tieto úlohy prevziať.
                  
               
                     (14)
                  
                  
                     V súlade s článkom 120 ods. 2 tretím pododsekom nariadenia (EÚ) 2017/1939 by tento dátum nemal byť skorší ako tri roky odo dňa nadobudnutia účinnosti uvedeného nariadenia. Keďže nariadenie (EÚ) 2017/1939 nadobudlo účinnosť 20. novembra 2017, tento dátum by nemal byť skorší ako 20. november 2020.
                  
               
                     (15)
                  
                  
                     V súlade s článkom 120 ods. 2 prvým a štvrtým pododsekom nariadenia (EÚ) 2017/1939 Európska prokuratúra uplatňuje svoje právomoci v súvislosti so všetkými trestnými činmi, ktoré patria do rozsahu jej pôsobnosti, spáchanými po 20. novembri 2017 alebo, v prípade členských štátov, ktoré sa zúčastňujú na posilnenej spolupráci na základe rozhodnutia prijatého podľa článku 331 ods. 1 ZFEÚ, po dni uvedenom v danom rozhodnutí,
                  
               PRIJALA TOTO ROZHODNUTIE:
         
            Článok 1
            Európska prokuratúra prevezme 1. júna 2021 plnenie úloh spojených s vyšetrovaním a trestným stíhaním, ktoré jej boli zverené nariadením (EÚ) 2017/1939.
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 25. mája 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 283, 31.10.2017, s. 1.
         
            (2)  Ú. v. EÚ L 274 28.10.2019, s. 1.
         
            (3)  Ú. v. EÚ L 244, 29.7.2020, s. 18.
         
            (4)  Rozhodnutia kolégia Európskej prokuratúry 010/2020 a 011/2020 z 11. novembra 2020.
         
            (5)  Rozhodnutie kolégia Európskej prokuratúry 003/2021 z 20. januára 2021.
         
            (6)  Rozhodnutia kolégia Európskej prokuratúry: 19/2020 z 25. novembra 2020 (vymenovanie desiatich európskych delegovaných prokurátorov v Spolkovej republike Nemecko), 020/2020 z 25. novembra 2020 (vymenovanie štyroch európskych delegovaných prokurátorov v Slovenskej republike), 021/2020 z 2. decembra 2020 (vymenovanie dvoch európskych delegovaných prokurátorov v Estónskej republike), 22/2020 z 2. decembra 2020 (vymenovanie jedného európskeho delegovaného prokurátora v Spolkovej republike Nemecko), 024/2020 z 9. decembra 2020 (vymenovanie európskeho delegovaného prokurátora v Slovenskej republike), 007/2021 z 3. februára 2021 (vymenovanie troch európskych delegovaných prokurátorov v Litovskej republike), 008/2021 z 5. februára 2021 (vymenovanie troch európskych delegovaných prokurátorov v Českej republike), 009/2021 z 10. februára 2021 (vymenovanie šiestich európskych delegovaných prokurátorov v Rumunsku), 010/2021 z 10. februára 2021 (vymenovanie dvoch európskych delegovaných prokurátorov v Holandskom kráľovstve), 016/2021 zo 17. marca 2021 (vymenovanie jedného európskeho delegovaného prokurátora v Belgickom kráľovstve), 022/2021 zo 7. apríla 2021 (vymenovanie troch európskych delegovaných prokurátorov v Bulharskej republike), 024/2021 zo 7. apríla 2021 (vymenovanie dvoch európskych delegovaných prokurátorov v Chorvátskej republike), 025/2021 zo 7. apríla 2021 (vymenovanie dvoch európskych delegovaných prokurátorov v Českej republike), 026/2021 z 21. apríla 2021 (vymenovanie štyroch európskych delegovaných prokurátorov vo Francúzskej republike), 027/2021 z 21. apríla 2021 (vymenovanie štyroch európskych delegovaných prokurátorov v Lotyšskej republike), 031/2021 z 28. apríla 2021 (vymenovanie siedmich európskych delegovaných prokurátorov v Španielskom kráľovstve), 032/2021 z 28. apríla 2021 (vymenovanie jedného európskeho delegovaného prokurátora v Maltskej republike), 034/2021 z 3. mája 2021 (vymenovanie pätnástich európskych delegovaných prokurátorov v Talianskej republike), 035/2021 z 3. mája 2021 (vymenovanie štyroch európskych delegovaných prokurátorov v Portugalskej republike), 037/2021 zo 6. mája 2021 (vymenovanie jedného európskeho delegovaného prokurátora v Bulharskej republike), 041/2021 z 12. mája 2021 (vymenovanie jedného európskeho delegovaného prokurátora v Maltskej republike), 045/2021 zo 17. mája 2021 (vymenovanie jedného európskeho delegovaného prokurátora v Belgickom kráľovstve), 046/2021 zo 17. mája 2021 (vymenovanie dvoch európskych delegovaných prokurátorov v Rakúskej republike), 047/2021 zo 17. mája 2021 (vymenovanie piatich európskych delegovaných prokurátorov v Gréckej republike), 048/2021 z 19. mája 2021 (vymenovanie dvoch európskych delegovaných prokurátorov v Cyperskej republike), 059/2021 z 19. mája 2021 (vymenovanie dvoch európskych delegovaných prokurátorov v Luxemburskom veľkovojvodstve),
         
            (7)  Ú. v. EÚ L 433I, 22.12.2020, s. 11.
         
            (8)  Delegované nariadenie Komisie (EÚ) 2020/2153 zo 14. októbra 2020, ktorým sa mení nariadenie Rady (EÚ) 2017/1939, pokiaľ ide o kategórie operatívnych osobných údajov a kategórie dotknutých osôb, ktorých operatívne osobné údaje môže Európska prokuratúra spracúvať v rámci zoznamu spisov (Ú. v. EÚ L 431, 21.12.2020, s. 1).
         
            (9)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (10)  Smernica Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie, prostredníctvom trestného práva (Ú. v. EÚ L 198, 28.7.2017, s. 29).